和尹少稷經幹
作者：王洋
朝代：宋

paragraphs: 昔年初見君，山頭日卓午。
但言奉親歡，不道作詩苦。
稍稍窺藩籬，清風滌袢暑。
論文及古人，一笑乃相許。
早知没津涯，矧肯起城府。
結交得若人，渠彌有環渚。
風帆笑沉著，健足不留佇。
如何黄卷中，尚對古人語。
田間把犂鉏，筆端灑風雨。
我亦正宫懸，非君更全堵。
往作九奏歌，屈指爲君數。
矧今獨壯年，獻爵未酬旅。
古鼎太廟牲，時花洛城女。
如君作文章，兩壘竟安與。